CELEX: 32019R0650
Language: lt
Date: 2019-04-24 00:00:00
Title: 2019 m. balandžio 24 d. Komisijos reglamentas (ES) 2019/650, kuriuo dėl afrikinio raugmio (Pausinystalia yohimbe (K. Schum) Pierre ex Beille) iš dalies keičiamas Europos Parlamento ir Tarybos reglamento (EB) Nr. 1925/2006 III priedas (Tekstas svarbus EEE.)

25.4.2019   
               
               
                  LT
               
               
                  Europos Sąjungos oficialusis leidinys
               
               
                  L 110/21
               
            
         KOMISIJOS REGLAMENTAS (ES) 2019/650
         2019 m. balandžio 24 d.
         kuriuo dėl afrikinio raugmio (Pausinystalia yohimbe (K. Schum) Pierre ex Beille) iš dalies keičiamas Europos Parlamento ir Tarybos reglamento (EB) Nr. 1925/2006 III priedas
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2006 m. gruodžio 20 d. Europos Parlamento ir Tarybos reglamentą (EB) Nr. 1925/2006 dėl maisto produktų papildymo vitaminais ir mineralinėmis medžiagomis bei tam tikromis kitomis medžiagomis (1), ypač į jo 8 straipsnio 5 dalį,
         kadangi:
         
                     (1)
                  
                  
                     pagal Reglamento (EB) Nr. 1925/2006 8 straipsnio 2 dalį, atsižvelgiant į žalingo poveikio sveikatai, susijusio su afrikinio raugmio (Pausinystalia yohimbe (K. Schum) Pierre ex Beille) ir jo preparatų naudojimu maisto produktuose, tikimybę ir vis dar esančias mokslines abejones, šios medžiagos naudojimą prižiūri Sąjunga ir minėta medžiaga Reglamentu (ES) 2015/403 (2) buvo įtraukta į Reglamento (EB) Nr. 1925/2006 III priedo C dalį;
                  
               
                     (2)
                  
                  
                     pagal Reglamento (EB) Nr. 1925/2006 8 straipsnio 5 dalį per ketverius metus nuo medžiagos įtraukimo į III priedo C dalį datos turi būti priimtas sprendimas bendrai leisti naudoti III priedo C dalyje išvardytas medžiagas arba perkelti jas atitinkamai į III priedo A arba B dalis, atsižvelgiant į Europos maisto saugos tarnybos (toliau – Tarnyba) nuomonę apie jai maisto tvarkymo subjektų arba kitų suinteresuotųjų šalių, nurodytų 8 straipsnio 4 dalyje, pateiktas įvertinti bylas;
                  
               
                     (3)
                  
                  
                     pagal Komisijos įgyvendinimo reglamento (ES) Nr. 307/2012 (3) 5 straipsnio 2 dalį priimdama sprendimą, remdamasi Reglamento (EB) Nr. 1925/2006 8 straipsnio 5 dalimi, Tarnyba atsižvelgia tik į tas pagrįstomis laikomas bylas, kurios pateikiamos per 18 mėnesių nuo sprendimo, kuriuo medžiaga įtraukiama į Reglamento (EB) Nr. 1925/2006 III priedo C dalį, įsigaliojimo;
                  
               
                     (4)
                  
                  
                     atsižvelgiant į tai, jog suinteresuotosios šalys nepateikė Tarnybai jokių mokslinių duomenų, kad per Įgyvendinimo reglamento (ES) Nr. 307/2012 5 straipsnio 2 dalyje nustatytą laikotarpį būtų įrodyta afrikinio raugmio (Pausinystalia yohimbe (K. Schum) Pierre ex Beille) sauga, afrikinis raugmis (Pausinystalia yohimbe (K. Schum) Pierre ex Beille) ir jo preparatai turėtų būti įtraukti į Reglamento (EB) Nr. 1925/2006 III priedo A dalį, o tai reiškia, kad juos naudoti maiste bus draudžiama;
                  
               
                     (5)
                  
                  
                     todėl Reglamentas (EB) Nr. 1925/2006 turėtų būti atitinkamai iš dalies pakeistas;
                  
               
                     (6)
                  
                  
                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (EB) Nr. 1925/2006 III priedas iš dalies keičiamas taip:
            
                        1)
                     
                     
                        A dalis papildoma šiuo įrašu:
                        „Afrikinio raugmio žievė ir jos preparatai iš afrikinio raugmio (Pausinystalia yohimbe (K. Schum) Pierre ex Beille)“;
                     
                  
                        2)
                     
                     
                        C dalyje išbraukiamas šis įrašas:
                        „Afrikinio raugmio žievė ir jos preparatai iš afrikinio raugmio (Pausinystalia yohimbe (K. Schum) Pierre ex Beille)“.
                     
                  
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. balandžio 24 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 404, 2006 12 30, p. 26.
         
            (2)  2015 m. kovo 11 d. Komisijos reglamentas (ES) 2015/403, kuriuo dėl efedrų rūšių ir afrikinių raugmių (Pausinystalia yohimbe (K. Schum) Pierre ex Beille) iš dalies keičiamas Europos Parlamento ir Tarybos reglamento (EB) Nr. 1925/2006 III priedas (OL L 67, 2015 3 12, p. 4).
         
            (3)  2012 m. balandžio 11 d. Komisijos įgyvendinimo reglamentas (ES) Nr. 307/2012, kuriuo nustatomos Europos Parlamento ir Tarybos reglamento (EB) Nr. 1925/2006 dėl maisto produktų papildymo vitaminais ir mineralais bei tam tikromis kitomis medžiagomis 8 straipsnio taikymo taisyklės (OL L 102, 2012 4 12, p. 2).